LIETUVOS RESPUBLIKOS SVEIKATOS APSAUGOS MINISTRAS

ĮSAKYMAS

DĖL LIETUVOS RESPUBLIKOS SVEIKATOS APSAUGOS MINISTRO 2023 M. LIEPOS 28 D. ĮSAKYMO NR. V-862 „DĖL ASMENS SVEIKATOS PRIEŽIŪROS PASLAUGŲ, APMOKAMŲ PRIVALOMOJO SVEIKATOS DRAUDIMO FONDO BIUDŽETO LĖŠOMIS, POREIKIO NUSTATYMO METODIKOS PATVIRTINIMO“ PAKEITIMO

2024 m. kovo 6 d. Nr. V-299

Vilnius

P a k e i č i u Lietuvos Respublikos sveikatos apsaugos ministro 2023 m. liepos 28 d. įsakymą Nr. V-862 „Dėl Asmens sveikatos priežiūros paslaugų, apmokamų Privalomojo sveikatos draudimo fondo biudžeto lėšomis, poreikio nustatymo metodikos patvirtinimo“ ir jį išdėstau nauja redakcija (Asmens sveikatos priežiūros paslaugų, apmokamų Privalomojo sveikatos draudimo fondo biudžeto lėšomis, poreikio nustatymo metodika nauja redakcija nedėstoma):

„LIETUVOS RESPUBLIKOS SVEIKATOS APSAUGOS MINISTRAS

ĮSAKYMAS

DĖL ASMENS SVEIKATOS PRIEŽIŪROS PASLAUGŲ, APMOKAMŲ PRIVALOMOJO SVEIKATOS DRAUDIMO FONDO BIUDŽETO LĖŠOMIS, POREIKIO NUSTATYMO METODIKOS PATVIRTINIMO

Vadovaudamasis Lietuvos Respublikos sveikatos priežiūros įstaigų įstatymo 11 straipsnio 5 dalimi ir Privalomojo sveikatos draudimo fondo biudžeto lėšomis apmokamų asmens sveikatos priežiūros paslaugų teikimo sąlygų sąrašo, patvirtinto Lietuvos Respublikos Vyriausybės 2014 m. balandžio 23 d. nutarimu Nr. 370 „Dėl Privalomojo sveikatos draudimo fondo biudžeto lėšomis apmokamų asmens sveikatos priežiūros paslaugų teikimo sąlygų sąrašo patvirtinimo“, 11.1 papunkčiu:

1. T v i r t i n u Asmens sveikatos priežiūros paslaugų, apmokamų Privalomojo sveikatos draudimo fondo biudžeto lėšomis, poreikio nustatymo metodiką (pridedama).

2. N u s t a t a u, kad:

2.1. 2024 metų sutartims dėl asmens sveikatos priežiūros paslaugų teikimo ir apmokėjimo Privalomojo sveikatos draudimo fondo (toliau – PSDF) biudžeto lėšomis šio įsakymo 1 punktu patvirtintos Asmens sveikatos priežiūros paslaugų, apmokamų Privalomojo sveikatos draudimo fondo biudžeto lėšomis, poreikio nustatymo metodikos (toliau – Metodika) nuostatos taikomos tiek, kiek jos yra susijusios su sutarties dėl naujai teikiamos paslaugos teikimo ir apmokėjimo PSDF biudžeto lėšomis sudarymu. Šiame papunktyje naujai teikiama paslauga suprantama taip, kaip ji apibrėžta 2024 m. sausio 1 d. įsigaliojusioje PSDF biudžeto lėšomis apmokamų asmens sveikatos priežiūros paslaugų teikimo sąlygų sąrašo, patvirtinto Lietuvos Respublikos Vyriausybės 2014 m. balandžio 23 d. nutarimu Nr. 370 „Dėl Privalomojo sveikatos draudimo fondo biudžeto lėšomis apmokamų asmens sveikatos priežiūros paslaugų teikimo sąlygų sąrašo patvirtinimo“, 11 punkto redakcijoje.

2.2. 2024 metais Metodikos 8.1 papunktyje nurodytų pirminės ambulatorinės asmens sveikatos priežiūros (toliau – PAASP) paslaugų poreikis savivaldybės mastu yra, jei 2024 metais prognozuojamas savivaldybės prisirašiusių prie toje savivaldybės teritorijoje esančių PAASP įstaigų asmenų skaičius yra didesnis už prie toje savivaldybės teritorijoje esančių PAASP įstaigų prirašytų apdraustųjų gyventojų skaičių 2023 m. gruodžio 31 d.

2.3. 2024 metais pagal Metodiką apskaičiuoti paslaugų poreikiai netaikomi asmens sveikatos priežiūros paslaugoms, teikiamoms pagal prevencines programas, kurių apimtys 2023 m. buvo mažesnės nei atitinkamuose prevencines programas reglamentuojančiuose teisės aktuose nustatytos siektinos paslaugų apimtys.

2.4. Metodikos nuostatos visa apimtimi taikomos sudarant sutartis dėl asmens sveikatos priežiūros paslaugų teikimo ir apmokėjimo PSDF biudžeto lėšomis nuo 2025 metų.

3. P a v e d u įsakymo vykdymą kontroliuoti viceministrui pagal veiklos sritį.“

Sveikatos apsaugos ministras	Arūnas Dulkys